정조 14년 · 목
敎曰抄啓文臣中時帶臺職人許遞使之應試試官率應製文臣入庭行禮訖以命之曰功成慶善樂以童子八佾舞於庭爲七言古詩題副司果金履喬三下居首○大臣諸臣以次登筵左議政蔡濟恭曰元子宮三七日之後又多日矣今則氣候盛强乎聞閭巷間傳誦之說則凡節日就非比尋常云益切蹈忭之忱矣予曰壯大頗異於凡常矣予又曰右相親病果何如濟恭曰自昨漸篤今則有頃刻難捨之慮云矣濟恭又曰廟謨別無可陳者矣予曰天下本自無事而或有無事中生事之歎矣濟恭曰日前疏釋之命蓋出於八域同慶之意何罪不可宥第伏念其中或有過於分數者三司之言誠亦無怪矣予曰或有不擧論者亦或有移配者蓋不擧論者恐人無懲畏之心則反非生道殺人之政也其所移配者欲使其親屬竝萃一處之意也卿亦嘿念否濟恭曰臣取見該府文案仰認聖意之有在矣都政後臣始登筵而都目卽八方顒望之大政則許多守令名以文官者初不照擬聖意雖深軫武臣多付虛銜文蔭諸窠多以武弁差送而外面觀之似偏重矣予曰雖云偏重於武弁蔭官復職亦出十二窠之多矣濟恭曰偏重卽守令窠之謂也予曰向者卿箚適到於臨政之日而難於臨陣易將予果親臨使之開政矣濟恭曰臣箚中責罰云者亦不過欲施問備而止耳予曰卿於本事始旣特書於諡狀又發言於賓筵在重臣無怪乎嫌避而以其平日柔善之心始不以爲嫌末乃拖引欲避者似未出於自已之意也濟恭曰本事臣果無心說去則彼何引嫌而此必好事之人欲觀較絜之端使之激怒有此爲嫌之擧矣濟恭又曰此平安監司狀啓江界邸人楊振春罪狀令攸司稟處者而振春受錢五十兩於本府貿納當納蔘四斤後餘利之與座首分食有何可罪之端乎予曰右相則以梟示爲辭而卿言反是曾經道伯人各陳意見左參贊金華鎭曰本事是非臣實未詳而蓋振春多年爲邸吏則應有作奸委折矣戶曹判書鄭民始曰臣亦未詳其本事而道啓旣如是懲罪云云則恐或有甚委折矣予曰此不必回啓以卿意見發關該道使之詳査決處濟恭曰近來人心不畏朝廷前平安兵使李東曄雖已身故本閫之艱辛收捧錢六千兩幾盡還給於民間渠則不動一指食近二千金殖利事極驚駭且定州鄕案改錄時中間賂錢先已收捧而前牧使李潤國取用不給云此等蔑法之類決不可仍置矣予曰李東曄雖已身故李潤國事無論事之委折鄕案錢事豈可犯手乎吳大益曾未置辟李潤國及今論罪外面雖或如何此亦有不然者自廟堂關問該道果有實狀草記論勘尙衣提調鄭昌順曰日前奉審冕服閣所奉冕服與貢緞絳紗袍縫製已過十年之久色渝質弊不堪進御及今改造似好矣予曰大享臨時改造宜矣○濟恭啓言承文提調近多病故本院擧行不免苟簡吳載純洪良浩請幷差下公事之任使良浩擧行從之又啓言卽見成均館所報則慶科不遠錢木米布依例區劃以爲及時需用之地爲辭每當成聚之科自朝家助給賢關待士之需已成前例請依癸卯例兵曹布三同錢二百兩惠廳米五十石分付劃送從之又啓言卽見統制使申應周狀啓則以爲臣營營底民戶殆至四千其間不無拔萃者而畢竟成就不過營校船將水操雖有選擧之制或至近十年停廢蟾津蓋爲出職之路亦使京軍門交差群情莫不解體每於八月中旬舟師各鎭校卒咸聚營下試以數三武技居首者沒技者竝直赴殿試之次幾人量宜施賞而若行水操則不必疊設蟾津一鎭永作臣營久勤窠則人皆興起各自勉勵特令廟堂商確講定爲辭矣統帥所請雖出於激勵將士之意直付殿試恩典至重不可容易開路至於鎭窠近日京軍門酬勞亦多苟艱劃給外閫有難輕議請置之從之又啓言因晉州民人李正復等擊錚原情內本道濟民倉依順天羅州濟倉例以其穀數各付該邑事刑曹啓目從長決處之意覆啓行會於該道卽見慶尙監司李祖源狀啓則以爲晉州屬面程道稍間運輸留連不無弊端不可輕議移設云昆陽固城距濟倉遠或爲八九十里所費不些移設倉舍於各其邑海村實合便宜而泗川道里均適仍舊甚便云蓋此濟倉設置節目詳備行之三十年有效無弊則不可以一二邑不便之報率爾更制且再昨年北運時沿邑還穀欠縮頞多發船不齊許久遲滯卽此足可反隅分設一款固難輕議至若捧糴時散穀分給時削斗等多少奸弊嚴飭痛革云矣濟倉設置已久不可遽議變制李正復等擊錚原情勿施至於散穀等弊端隨現痛禁之意嚴飭道臣從之又啓言昨年嶺沿穀移轉北關時簸揚之縮隨原穀分定多少數各不同而大抵無邑無之如慶州昌原等數邑以其夥多至於論罪其餘各邑令道臣査實狀聞俾待朝家處分已過周年便作虛留此是元會之內則不可以蕩減擧論旣令査實仍不區劃亦非朝家軫念民邑之道依東萊運監補縮例除給各其邑加分耗穀使之充數恐合事宜矣從之又啓言進賀方物許收事盛京禮部咨文出來此則已悉於月前北京回咨中只以承准之意撰出答咨正書安寶後下送灣府傳給鳳城將轉致盛京從之又啓言今番都政以兵批守門將取才窠排望之違例怨言頗聞蓋六矢二分講粗者見奪於七矢一分講不人云兵判則以矢數爲首而兵批古例則矢數雖遜講射具入者爲首講不者不得以矢數之稍加有所凌越兵判之倒用首副致怨於諸武良有以也請兵曹判書李▣從重推考原望筒似當釐改矣從之又啓言頃因北道暗行御史徐榮輔別單永興假率軍官裒益均排之方査實狀聞之意覆啓分付卽見咸鏡前監司李秉模狀啓則以爲永興府使徐有臣牒呈內本府南兵營假率額數七百六十名每名元番錢一兩五錢人情雜費爲三錢式年改案時加捧一錢比他役偏重隣族侵徵一境騷擾兵營團束元額不滿二千則本府偏當南關十邑之半考其南各邑民戶多寡以爲派分均齊之地則積弊庶可少紓云前南兵使李文德牒呈內本營假率額數爲一千五百名每名捧以一兩五錢改稱攔後親兵之後以此定額每式年磨勘兵曹而若欲參量均排則當此閑丁難得之時反致騷擾實無從便之策云矣臣營下咸興所在假率數至五千二十二名而小民難支之弊倍簁於他邑莫如加其額數減其番錢開其願入之路假令元定二千二十二名內每年各捧一兩減其五錢則軍需所縮爲二千五百十一兩加定二千五百十一名可以充見縮之數若爲定式不入假率軍官之案不得擧論於諸般軍任則冒稱幼學之類擧皆樂赴不患不充觀於營下可反三隅以此行之永興行之北靑行之列邑無所不可咸興軍民之願亟罷社里代定之法各許保人一名元軍一兩保人五錢定式則目下便順是亦一道永興加率元番錢外加歛之數自今一切革罷設有雜費自兵營區處之意一體定式事請令廟堂稟處矣道臣之說俱有意見未及試手今已遞歸此事大係更張未知新道伯之意以爲如何以此兩條更問新道臣待其論列後更爲稟處似好矣從之又啓言日前戶判以聖堂倉之合設群山有所陳達至承草記稟處之命聖堂之弊臣亦稔聞而但撤此幾百年之倉舍合諸初不干之他鎭似多掣礙況聖堂居民未知爲幾許戶此必仰以爲生者惟倉是恃一朝見失難保其不至渙散臣意則別遣識事務有意見之臣周視形便採聽物論指一歸奏然後庶可防日後銷刻之請矣敎以卿言亦有意見事貴審視自京差遣使星細加審察以來指一稟處仍命承旨鄭大容聖堂群山合倉當否審視以來○昌順啓言舊還最久條蕩減事有命矣本廳南漢軍餉一千餘石卽丁酉反庫時量縮逋欠也其後丙午定以十年之限使之徵捧年久流亡指徵無處殆半之至今所捧不過數百石其爲民弊甚於舊還府尹以一體蕩減之意報來而徵逋與舊還名色旣別混入蕩減有非自下擅便請下詢大臣處之詢于大臣濟恭曰軍餉量縮所關雖重今當同慶之時不可使之怨及隣族一體蕩減恐未爲不可矣敎以然矣一體蕩減又啓言同文窠考每式年添印續編曾有定式丙午以後事大交隣文字幷已抄出謄書所入物力區劃然後可以入刊請分付戶曹籌摘磨鍊使該院幹事人次知刊役從之○民始啓言群山漕復米例自大同劃給而該鎭地方官每請劃得於本邑新米則取用以還米換給漕卒則以其地方官之故不敢違越云此不可不變通況漕倉設置量其所屬邑穀數定爲船隻今於所屬邑大同中劃出漕復則漕船自致餘船矣若於自納邑劃送復米則當此覓船甚艱之時亦可救得一邑之弊此後漕倉漕復米竝以所屬外自納邑大同劃給之意定式施行敎以大臣之意何如濟恭曰旣知爲漕卒之冤則豈不副其願乎依戶判所奏施行恐宜矣從之又啓言漕卒之弊不一其端而其中軍門貿米尤甚漕軍上來之時不能無稱貸軍門當此時以廉價分給漕卒翌春上納時徵納貿米漕卒輩在京時已用其錢下去後米無出處或偸竊公穀或徵出隣族公穀之無面漕卒之難支多由於此差員以武弁之故不敢誰何於軍門此後各漕倉則軍門不得貿米之意請嚴立定式敎以大臣之意何如濟恭曰軍門之貿米於漕軍此敎漕軍以偸竊公穀之術也此後如有現發者該大將施以重勘恐不可已矣從之○兵曹判書李▣啓言久勤遷轉之規從其便苦或每都目或間一都目或間二都目或間間收用者載在大典通編故相金致仁亦有筵稟申飭而近年法漸解弛間都目及間間收用處輒以每都目報來而本曹則因循捧置及過都政不得遷轉則每有稱冤此後則申明舊典毋敢違越久勤書入與政望照擬之時以此區別懸註似好矣從之▣曰至於間間收用云者元無年條定限每未免眩於擧行此亦較其勞逸或間二年間三年定式似好請下詢大臣處之敎以大臣之意何如濟恭曰所謂間之者若以勞逸有所取捨則恐或私意容於其間一竝間三都目收用則在渠輩似不至大段稱冤矣從之又啓言依下敎關西補賑人竝爲招見則殷山進士劉師珙以爲家有老人而本道褒啓不及於家長只擧渠之姓名今下恩典不敢冒受云陽德幼學朴泰初姑未上來安州幼學朴萬瞻江西幼學吳命天從其自願昨政已差衛將而安州幼學咸健五其所自願在於殿卽此則請分付吏曹使之差擬昌順曰劉師珙以臣爲賑堂之故日前來言家事任長不敢冒受賞典云矣濟恭曰當初褒啓不擧其父而擧其子事涉如何其子之不欲冒受道理當然依其願許施似宜矣從之▣曰至於祥原進士呂宅祖以爲渠本事儒業衛將元非相當之任殿卽亦所不願云今此衛將殿卽中從願差擬之命旣出特恩則如渠卑微之類妄生希覬之心有此不願之擧此等之類不可無嚴懲之道矣敎以五衛將以陞資不願殿卽薄而不欲爲則除東班正職然後方可愜所望乎渠之班族設令甲於一道殿卽非卑賤之窠渠之願納比道內諸人不啻腰中之腰中則雖欲拔例調用非所可論此似小事有關民習亦有關於國綱渠所納穀物卽令道伯準數還爲出給其猥越不知分之罪狀亦令道伯各別懲治